Il-Gvern sosnta li l-kelliem tal-Oppożizzjoni Carm Mifsud Bonnici fl-intervent li għamel fil-Parlament illejla ma ċaħadx u ma spjegax għalfejn meta kien Ministru waqqaf milli jittieħdu passi dixxiplinarji kontra uffiċjali tad-detenzjoni li nstabu ħatja ta’ negliġenza fil-każ li wassal għall-mewt ta’ persuna Niġerjana Infeanyi Nwokoye. Fi stqarrija l-Gvern qal li l-istess kelliem tal-Oppożizzjoni kkonferma wkoll li l-Gvern Nazzjonalista li tiegħu kien il-Ministru, żamm milli jiġu ppubblikati żewġ inkjesti dwar imwiet ta’ żewġ persuni. Dawn l-inkjesti qal il-Gvern sabu ħtijiet u nuqqasijiet gravi u li tagħhom, sal-lum għadu ħadd ma refa’ responsabbiltà politika. Iktar minn hekk, qal li kompla jitfa’ l-ħtija fuq il-Prim Ministru ta’ dak iż-żmien għax ma ppubblikax it-tieni rapport ta’ inkjesta. Il-Gvern sostna li Carm Mifsud Bonnici għadu sal-lum, kif għamel meta kien Ministru fi żmien l-aħħar Gvern Nazzjonalista, jaħsel idejh minn dawn in-nuqqasijiet serji u mill-aktar gravi u jaħrab għal kollox milli jerfa’ xi forma ta’ responsabbilità. L-istqarrija temmet tgħid li l-Kap tal-Oppożizzjoni issa għandu test u kejl ċar fuqxiex jimxi u qal li issa se naraw jekk hux se jġiegħel lill-eks Ministru jerfa’ r-responsabbiltà hu dwar dan il-każ.